Karina Lorentzen Dehnhardt (SF), 2023-02-28:
Tak for ordet.
Ja, vi har jo den her redegørelse i dag, fordi vi er havnet i den situation, at der ved folkeafstemningen i 2015 blev sagt nej til deltagelsen i EU's retlige samarbejde.
Det gælder jo så også Europol-samarbejdet.
SF anbefalede et ja dengang, og det gjorde vi, bl.a. fordi vi ikke helt vidste, hvilke konsekvenser et nej ville få for Danmark, specielt i forhold til Europol.
Det har vi vel heller ikke det helt fulde overblik over i dag.
Men politiet siger, at de får det til at hænge sammen.
Der er selvfølgelig nogle besværligheder og nogle hindringer, men i det store hele klarer de, hvad kan man sige, skærene.
Det er den manglende danske adgang til QUEST og det nye QUEST+, som er en hindring i politiets arbejde med at bekæmpe grænseoverskridende kriminalitet, hvor særlig det patruljerende politi ikke kan lave direkte opslag i EIS, hvilket driller dem.
Så er der også det her med, at dansk politi jo misser muligheden for at deltage på niveau med de øvrige medlemslande i udpegningen og efterforskningen af de såkaldte high value targets, hvilket svækker os lidt i kampen mod organiseret kriminalitet, f.eks. når det handler om rocker- og bandetyper, som slår sig ned på Solkysten for at styre deres kriminelle aktiviteter derfra.
Vi fik jo sidste sommer en opdatering af Europol-forordningen, som skal styrke Europols mandat, hvor politiet jo får mere kompetence i forhold til håndteringen af big data, som kan være en kritisk del af efterforskningen.
Så der er nogle eksempler på, at det er en lille smule bøvlet, og at det kunne være bedre.
Men selv om Rigspolitiet jo så heller ikke kender til, at konkrete sager eller efterforskninger decideret er faldet anderledes ud på grund af den forsinkede adgang til EIS, som Europol-aftalen jo indebærer, kan det ikke udelukkes, at der måske findes sager, der er forblevet uopklarede.
Det ved vi dybest set ikke.
Jeg tænker, vi har brug for en mere langsigtet evaluering af, hvad den nye Europol-forordning kommer til at betyde, men dansk politi må forventes at blive stillet lidt ringere operativt i forhold til de øvrige medlemslande.
Det vil være godt at få kigget grundigt ned i det.
I den forbindelse vil jeg så godt understrege, at vi lægger stor vægt på at følge de her ting tæt, og når vi støtter, at redegørelsesdebatten her i salen fremover afløses af et lidt mindre omfattende setup, skal det ikke ses som nedprioritering af sagen fra vores side.
Tværtimod synes vi, at der er al mulig grund til at følge Europol tæt, fordi det er en vigtig hjælp til det danske politi.
Vi synes, at vi til enhver tid er bedst tjent med den stærkest mulige deltagelse i det europæiske politisamarbejde, og skulle man være i tvivl om det, kan man jo bare se på sagerne om de krypterede Encrochat- og SKY-telefoner, som dansk politi jo har haft glæde af.
Her har det grænseoverskridende europæiske politisamarbejde leveret helt afgørende oplysninger, som har ført til opklaring og domfældelse i en lang række meget grove narkosager, og det er selvfølgelig rigtig godt.
Vi er overbevist om, at det samme kan ske i f.eks. sager om menneskehandel, cyberkriminalitet og meget andet.
Derfor skal vi selvfølgelig konstant arbejde for, at Danmark er så integreret i det europæiske politisamarbejde, som det overhovedet kan lade sig gøre.